کوثر نیازی

سرائیکی وسیب نال تعلق رکھݨ آلے مولانا کوثر نیازی صحافی ، خطیب تے شاعر ہن۔ 21اپریل 1934ء کوں پیدا تھئے۔ زمانہ طالب علمی توںای عملی سیاست اچ حصہ گھنݨا شروع کر ݙتا۔ تحریک پاکستان دے زمانے اچ مسلم سٹوڈنٹس فیڈریشن دے جنرل سیکرٹری وی ریہے۔پنجاب یونیورسٹی توں اُردو ،عربی تے فارسی اچ آنرز کیتا۔ تعلیم توں فراغت دے بعد صحافت دے پیشے نال منسلک تھی ڳے تے لاہور توں شائع تھیوݨ آلے جماعت اسلامی دے روزنامہ ’’تسنیم‘‘ تے روزنامہ ’’کوثر‘‘ دے مدیر ریہے۔ 1960ء اچ  ہفت روزہ ’’شہاب‘‘ جاری کیتا جیڑھا بعد اچ ’’پاکستان پیپلز پارٹی ‘‘ دا ترجمان بݨ ڳے۔خود مولانا صاحب وی پیپلز پارٹی دے سرگرم کارکن بݨ ڳئے تے ٻہوں جلدی پارٹی دے سیکرٹری اطلاعات مقرر تھئے۔ یحییٰ خان دے مارشل لاء دے دور اچ انہاں کوں انہاں دی تقریر تے تحریراں دی بناء تے پنج سال دی سزا سُݨائی ڳی لیکن دسمبر 1970ء دے عام انتخابات اچ قومی اسمبلی دے رکن منتخب تھئے۔ پیپلزپارٹی دی حکومت قائم تھئی تاںوزیر اطلاعات و نشریات حج و اوقاف مقررتھئے۔ ذوالفقار علی بھٹو دی وفات دے بعد پیپلز پارٹی نال وابستہ رہندے ہوئیں ’’پروگریسو پیپلز پارٹی ‘‘قائم کیتی۔ ول 1986ء اچ ’’نیشنل پیپلزپارٹی‘‘ اچ شامل تھی ڳے۔ بے نظیر بھٹو دے پہلے عہد حکومت اچ اسلامی نظریاتی کونسل دے چیئرمین بݨائے ڳے۔ 19 مارچ 1996ء کوں دماغ دی رڳ پھٹݨ نال فوت تھی ڳے۔ ہک درجن توں ودھ کتاباں تصنیف کیتیاں۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء